钦定古今图书集成/明伦汇编/交谊典/第055卷 > 《无锡县碧山吟社图记》邵宝
## 钦定古今图书集成/明伦汇编/交谊典/第055卷 > 《无锡县碧山吟社图记》邵宝

《碧山吟社》，吾邑之盛事也。其地在惠山之麓，若冰洞
之前，黄公涧之上，陆子泉之右，谓之“名胜。”其时在成
化之末，弘治之初，谓之“全盛”，谓之“承平。”其人皆一时
隐君子，为修敬秦翁，景旸为竹石陆翁，懋成为梅庵
高翁，惟清为逊庵陈翁，天泽为杏轩黄翁，公禄为听
玉杨翁，叔理为䌹庵李翁，舜明为玉溪陈翁，行之为
北野，施翁彦清为玉林，潘翁继芳谓之“文雅”，谓之“耆
俊。”而秋林陈翁进之归自工部，冰壑盛公时望归自
都台，中斋秦公廷韶归自江藩，亦时时一至，不在恒
数。其会则惟论诗，诗成有燕肴核数盘饭、一盂酒八
九行而已。于是三原王端毅公方在抚院，亦闻风而
愿见焉。王文肃、吴文定二公亦数至而深慕，至形于
诗咏，其重如此。如是者若干年，而修敬卒，诸老相继
沦谢，今存者惟玉林一人能谈其事，闻者犹歆慕之，
欲继之而莫能继也。盖是时修敬素有乡望，且其为
约甚严，十人之外，不参以俗客，虽盛暑祁寒，必各以
其服，至不亵不散，一会一诗，必命题，必起槁，若为课
然者。夫是以能久而“继之难也。”今考其年，䌹庵八十
有六，修敬八十有五，逊庵八十有三，竹石八十有二，
梅庵七十有九，杏轩七十有三，听玉七十有二，玉溪
六十有九，北野六十有一，皆可谓寿矣。而玉林今年
八十有二，康强如六十、七十者，其寿尚未量也。此卷
为玉林所藏，中亦有社外作者，宝于诸老皆及见之。
比方仕于朝，未能操几杖以从焉。所谓歆慕之者，盖
甚于人人。辛巳岁，大司徒秦公以都御史被召，还自
湖南，访我二泉书院，尝同至吟社，徘徊久之。今见此
卷，吾且老矣，乌能无情哉！于是乎识。